ወጣቶች በንግግርና በሙግት ሃሳባቸውን እንዲገልጹ የሚያስችል መድረክ ሊካሄድ ነው
መርድ ክፍሉ አዲስ አበባ፡- ወጣቶች በንግግርና በሙግት ሃሳባቸውን እንዲገልጹና ነፃ የሆነ ውይይት እንዲያደርጉ የሚያስችል መድረክ ሊያዘጋጅ መሆኑን የብልፅግና ወጣቶች ሊግ ፅህፈት ቤት አስታወቀ። የሊጉ ምክትል ፕሬዚዳንትና የፅህፈት ቤቱ ኃላፊ ወጣት አክሊሉ ታደሰ ትናንት በሰጠው መግለጫ እንዳለው፤ በአገሪቱ የሚገኙ ወጣቶች በንግግርና በሙግት ሃሳባቸውን የመግለጽና ነፃ ውይይት የማድረግ ባህሉ አነስተኛ ነው። ይህን ችግር ለመቅረፍ የወጣቱን የንግግርና የሙግት ባህሉን ለማሳደግ መድረኩ ተዘጋጅቷል። መድረኩ ‹‹የአገረ መንግሥት ግንባታና የወጣቶች ሚና›› በሚል ሃሳብ በአንድ ሺህ አንድ መቶ ከተሞች ለተከታታይ ሦስት ወራት እንደሚካሄድ ተናግሯል። በመድረኩ አምስት ሚሊዮን ወጣቶች የሚሳተፉ ሲሆን፤ የመጀመሪያው ዙር በመጪው ቅዳሜ ታህሳስ 24 እና 25 ቀን 2013 ዓ.ም በአማራ፣ በኦሮሚያ፣ በሲዳማና በሱማሌ ክልል እንደሚጀመር ጠቅሷል። በሌሎቹ ክልሎች ደግሞ በቀጣይ ሳምንት እንደሚጀመር አመልክቷል። በውይይት መድረኩ የከፍተኛ ትምህርት ተቋማት ተማሪዎች፣ በመንግሥት መስሪያቤት የሚሠሩ ወጣት ምሁራን፣ በግል ድርጅት የሚሠሩ ወጣቶች እንዲሁም ተፅዕኖ የሚፈጥሩ ወጣቶች እንደሚሳተፉበት ተናግሯል። ለውይይቱ ሁለት ወራት በቂ ዝግጅት የተደረገ ሲሆን፤ መወያያ ፅሑፎች የሚያቀርቡ ወጣት ምሁራን መመረጣቸውን ጠቁሟል። እንደ ወጣት አክሊሉ ገለፃ፤ የንግግርና የሙግት መድረኩ ዓላማ የመነጋገርና የመወያየት ባህልን ለማሳደግ፣ የንባብ ባህልን ለማጎልበት፣ በምክንያት ላይ የተመሰረተ ሃሳብ ያለው ወጣት ለመፍጠር፣ የፅንፈኝነት አስተሳሰብ ለማስቀረት እንዲሁም ወጣቱ የመፍትሔ አካል እንዲሆን ለማስቻል ነው። በቀጣይ የሁለተኛና የሦስተኛው
ዙር የውይይት መድረኩ ሲዘጋጅ በቴክኖሎጂ
የታገዘ የምዝገባ ስርዓት፣
የመወያያ ፅሑፍ አዘጋጆች
በውድድር መምረጥና በሁሉም የአገሪቱ ክፍሎች ለማድረስ መታቀዱን
አስረድቷል። ውይይቱ የኮቪድ
19 ወረርሽኝን ታሳቢ ባደረገ መልኩ እንደሚከናወንም አመልክቷል።አዲስ ዘመን  ታህሳስ 23/2013